钦定古今图书集成/理学汇编/经籍典/第085卷 > 宋朱元昇三易备遗 > 《连山易六十四卦长分消翕图后说》
## 钦定古今图书集成/理学汇编/经籍典/第085卷 > 宋朱元昇三易备遗 > 《连山易六十四卦长分消翕图后说》

《周礼》太卜筮人并掌三《易》之法，是以知周人筮法不
独用《周易》也。自《连山》《归藏》失其传，筮法惟《周易》可考，
以《周易》筮者尚其变，朱子文公著《易学启蒙》，具占变
之例三十二图，为之跋曰：“三十二图反复之则为六
十四图。图以一卦为主，而各具六十四卦，凡四千九
十六卦，与焦赣《易林》合。其条理精密，有先儒所未发
者，览者详之。”今予所具《连山易长分消翕图》，参之文
公所具《占变图》，盖一而二、二而一者也。第文公言夫
象之变之所之，而不言夫数之往者顺、来者逆也；言
夫四千九十六卦之与焦赣《易林》合，不言夫《周易》之
占变与《连山易》之占《长分消翕》合也。予恨生世之不
早，不逢文公之时，不得执经考亭，难疑答问，以发明
三《易》之蕴，抑予之不遇，亦《连山》《归藏》《易》之不遇也欤？
蔡季通有言曰：“所谓三《易》，皆本于伏羲之图，而取象
系辞，以定吉凶者，名不同耳。《连山》首艮，《归藏》首坤，《周
易》首干。《连山》《归藏》虽不传意，其作用必与《周易》大异。
然作用虽异，其为道则一太极也。”噫！季通之言似矣。
乌知《连山》之作用，与《周易》之作用，本不大异，予焉得
与斯人同时而尚论古之人也？